b'\n_START_ARTICLE_\nGeoagiu de Sus, Alba\n_START_SECTION_\nDescriere\n_START_PARAGRAPH_\nIntravilanul actual a luat na\xc8\x99tere prin dezvoltarea vetrei satului de-a lungul drumurilor laterale v\xc4\x83ii Geoagiului, cu accentuata tendin\xc8\x9b\xc4\x83 de cobor\xc3\xa2re spre aval \xe2\x80\x93 Strem\xc8\x9b, tendin\xc8\x9b\xc4\x83 ce se manifest\xc4\x83 \xc8\x99i \xc3\xaen prezent._NEWLINE_\xc3\x8engustimea v\xc4\x83ii Geoagiului, care \xc8\x99i \xc3\xaen vatra satului are aspect de defileu a determinat forma alungit\xc4\x83 pe cca. 6 Km a acesteia. Suprafa\xc8\x9ba total\xc4\x83 a intravilanului \xc3\xaensumeaz\xc4\x83 171,57 ha din care 140 ha reprezint\xc4\x83 zona locuit\xc4\x83. Pentru viitor organele locale propun includerea \xc3\xaen intravilan a terenului apar\xc8\x9bin\xc3\xa2nd monumentului istoric \xe2\x80\x9eBiserica Na\xc8\x99terii Domnului\xe2\x80\x9d \xc8\x99i a terenurilor utilizabile din zona turistic\xc4\x83 de interes local \xe2\x80\x9eValea Geoagiului\xe2\x80\x9d precum \xc8\x99i introducerea \xc3\xaen intravilan a unor parcele construibile situate l\xc3\xa2ng\xc4\x83 artere de circula\xc8\x9bie pe care exist\xc4\x83 sau urmeaz\xc4\x83 a se executa re\xc8\x9bele edilitare. Circula\xc8\x9bia \xc3\xaen localitatea Geoagiu de Sus se desf\xc4\x83\xc8\x99oar\xc4\x83 exclusiv rutier \xc8\x99i pietonal, re\xc8\x9beaua rutier\xc4\x83 \xc3\xaen intravilan cuprinde DC 78 Teiu\xc8\x99 - Valea M\xc4\x83n\xc4\x83stirii ce str\xc4\x83bate vatra satului longitudinal pe o lungime de cca.5 Km constituind Strada principal\xc4\x83 a satului. Lungimea total\xc4\x83 a str\xc4\x83zilor din vatra satului este de 1,4 Km. Drumul comunal DC 78 \xe2\x80\x93 este modernizat pe \xc3\xaentreg traseul din sat, starea \xc3\xaembr\xc4\x83c\xc4\x83min\xc8\x9bii asfaltice este mediocr\xc4\x83, \xc3\xaen general elementele sale geometrice sunt corespunz\xc4\x83toare cu excep\xc8\x9bia por\xc8\x9biunii cuprinse \xc3\xaentre Podul Danului \xc8\x99i Podul Cre\xc8\x9bului unde platforma drumului foarte \xc3\xaengust\xc4\x83 nu permite executarea de trotuare \xc8\x99i s\xc4\x83p\xc4\x83turilor pentru scurgerea apei. Str\xc4\x83zile din intravilan au trasee neregulate, determinate de vechile drumuri de exploatare peste care s-au suprapus. \xc3\x8en general majoritatea uli\xc8\x9belor au elemente geometrice corespunz\xc4\x83toare, cu excep\xc8\x9bia unor uli\xc8\x9bele cu l\xc4\x83\xc8\x9bimi mai mici \xc8\x99i cu pante accentuate din zona \xe2\x80\x9ePrundului\xe2\x80\x9d sau central\xc4\x83 a satului. Unele din uli\xc8\x9bele laterale ale satului au un traseu care s-a suprapus pe cursul p\xc3\xa2raielor ce se scurg de pe versan\xc8\x9bi \xc8\x99i prezint\xc4\x83 pante dificile care \xc3\xaen timpul precipita\xc8\x9bilor se transform\xc4\x83 \xc3\xaen mici torente \xc8\x99i care transport\xc4\x83 importante cantit\xc4\x83\xc8\x9bi de sol \xc8\x99i pietri\xc8\x99 pe care \xc3\xael depun \xc3\xaen zona joas\xc4\x83. Pe aceste str\xc4\x83zi lipsesc trotuarele \xc8\x99i \xc8\x99an\xc8\x9burile de scurgere a apelor pluviale._NEWLINE_Pentru \xc3\xaembun\xc4\x83t\xc4\x83\xc8\x9birea circula\xc8\x9biei se impune de urgen\xc8\x9b\xc4\x83 construirea a \xc3\xaenc\xc4\x83 dou\xc4\x83 poduri pentru circula\xc8\x9bia \xc3\xaentre cele dou\xc4\x83 maluri ale r\xc3\xa2ului, unul \xc3\xaen zona \xc8\x99colii \xc8\x99i altul \xc3\xaen Suseni. Circula\xc8\x9bia pietonal\xc4\x83 \xc3\xaentre cele dou\xc4\x83 maluri se face peste pun\xc8\x9bi improvizate care \xc3\xaen timpul viiturilor sunt distruse \xc8\x99i dup\xc4\x83 fiecare viitur\xc4\x83 satul se mobilizeaz\xc4\x83 pentru a le reface. Se impune construirea a cel pu\xc8\x9bin 2 pun\xc8\x9bi noi, \xc3\xaen dreptul \xc8\x99colii, c\xc4\x83minului cultural \xc8\x99i \xc3\xaen Suseni._NEWLINE_Alimentarea cu energie electric\xc4\x83 se face din LEA 20 Kw Strem\xc8\x9b prin intermediul a 3 posturi de transformare, num\xc4\x83rul de abona\xc8\x9bi din sat este de 286._NEWLINE_Alimentarea cu ap\xc4\x83 potabil\xc4\x83 a localit\xc4\x83\xc8\x9bii se realizeaz\xc4\x83 at\xc3\xa2t din f\xc3\xa2nt\xc3\xa2ni c\xc3\xa2t \xc8\x99i din cele 4 re\xc8\x9bele independent executate \xc3\xaen cursul anilor 1980. Trupul din vatra satului situat \xc3\xaen Suseni se alimenteaz\xc4\x83 numai din f\xc3\xa2nt\xc3\xa2ni din gospod\xc4\x83ria proprie, \xc3\xaen sat exist\xc4\x83 \xc8\x99i multe instala\xc8\x9bii individuale de ap\xc4\x83 curent\xc4\x83. Din anul 2012 satul dispune de o retea de apa curenta si de un sistem de canalizare al apelor uzate._NEWLINE_\xc3\x8entre obiectivele mai importante situate \xc3\xaen vatra satului amintim: dou\xc4\x83 \xc8\x99coli generale cu clasele I\xe2\x80\x93VIII, dou\xc4\x83 gr\xc4\x83dini\xc8\x9be, bisericile ortodoxe \xc8\x99i casa parohial\xc4\x83 \xc8\x99i cl\xc4\x83direa fostului magazin universal s\xc4\x83tesc al coopera\xc8\x9biei de consum._NEWLINE_Pentru viitor organele locale au prev\xc4\x83zut pentru satul Geoagiu de Sus construirea urm\xc4\x83toarelor obiective: monumentul eroilor satului \xe2\x80\x93 pe terenul apar\xc8\x9bin\xc3\xa2nd \xc8\x99colii; construc\xc8\x9bia a dou\xc4\x83 poduri \xc8\x99i a dou\xc4\x83 pun\xc8\x9bi pietonale; devierea traseului DC 78 \xc3\xaen vederea asigur\xc4\x83rii unei bune circula\xc8\x9bii; construirea unor noi str\xc4\x83zi \xc3\xaen intravilan; modernizarea prin reprofilare, \xc3\xaempietruire sau pavare, executarea de \xc8\x99an\xc8\x9buri \xc8\x99i rigole de scurgere a apelor pluviale, executarea de trotuare acolo unde elementele geometrice o permit. Este propus\xc4\x83 de-asemenea extinderea re\xc8\x9belei de alimentare cu ap\xc4\x83 a \xc3\xaentregii localit\xc4\x83\xc8\x9bi, construirea unei re\xc8\x9bele centralizate de canalizare, introducerea gazului metan.\n_START_SECTION_\nBiserica Episcopal\xc4\x83\n_START_PARAGRAPH_\n\xc3\x8en partea de nord a satului, la o distan\xc8\x9b\xc4\x83 de 300 m de albia r\xc3\xa2ului \xc3\xaentr-un cadru pitoresc, se \xc3\xaenal\xc8\x9b\xc4\x83 falnic turla Bisericii fostei Episcopii Geoagiu. \xc3\x8enfiin\xc8\x9barea Episopiei Geoagiu de Sus, dup\xc4\x83 unii istorici, s-ar datora vreunui domn al \xc8\x9a\xc4\x83rii Rom\xc3\xa2ne\xc8\x99ti din cei care aveau feude \xc3\xaen sudul Transilvaniei, Radu cel Mare \xc8\x99i Neagoe Basarab. Marele istoric Nicolae Iorga afirm\xc4\x83 c\xc4\x83 primul ctitor al ei este Radu de la Afuma\xc8\x9bi (1521-1529). \xc3\x8en anul 1557 cr\xc4\x83iasa Ardealului, Isabela, v\xc4\x83duva so\xc8\x9bie a principelui Ioan Zapolia, nume\xc8\x99te ca episcop al Episcopiei Geoagiu de Sus pe Hristofor. \xc3\x8en anul 1559 se aminte\xc8\x99te aici de un alt episcop pe nume Sava, cu binecuv\xc3\xa2ntarea c\xc4\x83ruia diaconul Coresi tip\xc4\x83re\xc8\x99te la Bra\xc8\x99ov prima carte rom\xc3\xa2neasc\xc4\x83 \xe2\x80\x9e\xc3\x8entrebare cre\xc8\x99tineasc\xc4\x83\xe2\x80\x9d. Ca \xc8\x99i celelalte biserici \xc8\x99i m\xc4\x83n\xc4\x83stiri din Transilvania \xc8\x99i biserica fostei Episcopii Geoagiu de Sus a avut un important rol religios \xc3\xaen p\xc4\x83strarea credin\xc8\x9bei ortodoxe precum \xc8\x99i un important rol na\xc8\x9bional, social \xc8\x99i cultural. \xc3\x8en chiliile acestui a\xc8\x99ez\xc4\x83m\xc3\xa2nt bisericesc \xc8\x99i \xc3\xaen tind\xc4\x83 a func\xc8\x9bionat o \xc8\x99coal\xc4\x83. Biserica are forma unei nave dreptunghiulare construit\xc4\x83 din piatr\xc4\x83 \xc8\x99i c\xc4\x83r\xc4\x83mid\xc4\x83. Pronaosul este acoperit de o bolt\xc4\x83 semicilindric\xc4\x83 deasupra c\xc4\x83reia se \xc3\xaenal\xc8\x9b\xc4\x83 un turn clopotni\xc8\x9b\xc4\x83. Naosul se termin\xc4\x83 \xc3\xaen partea de sus cu o cupol\xc4\x83 sferic\xc4\x83. Altarul are forma semicilindric\xc4\x83 la interior \xc8\x99i poligonal\xc4\x83 la exterior. Corni\xc8\x99a bisericii \xc8\x99i a clopotni\xc8\x9bei este alc\xc4\x83tuit\xc4\x83 din trei \xc8\x99iruri de c\xc4\x83r\xc4\x83mid\xc4\x83 dispus\xc4\x83 pe col\xc8\x9b. La exterior monumentul este \xc3\xaenconjurat de un br\xc3\xa2u median. Pictura mural\xc4\x83 a acestei biserici cu caracteristici artistice post br\xc3\xa2ncovene\xc8\x99ti, dateaz\xc4\x83 din anul 1724. Sub acest strat de pictur\xc4\x83, mai apare o decora\xc8\x9bie pe suport de var, imit\xc3\xa2nd c\xc4\x83r\xc4\x83mida.'